1 Ιουνίου, 2023

**ΔΕΛΤΙΟ ΤΥΠΟΥ**

ΣΤΑΤΙΣΤΙΚΕΣ ΕΞΩΤΕΡΙΚΟΥ ΕΜΠΟΡΙΟΥ ΤΗΣ ΚΥΠΡΟΥ 2021

**Ετήσια Μεταβολή +14,2% στις Εισαγωγές και +23,3% στις Εξαγωγές**

Η Στατιστική Υπηρεσία ανακοινώνει την έκδοση της ετήσιας έκθεσης ‘Στατιστικές Εξωτερικού Εμπορίου της Κύπρου (Τόμοι Ι-IV)’ για το 2021, η οποία περιέχει αναλυτικά στοιχεία κατά προϊόν σε οκτώ ψηφία ανάλυσης της Συνδυασμένης Ονοματολογίας και κατά κύριους εμπορικούς εταίρους.

Οι συνολικές εισαγωγές αγαθών το 2021 ήταν €8.726,3 εκ. σε σύγκριση με €7.642,1 εκ. το 2020, σημειώνοντας αύξηση 14,2%. Οι συνολικές εξαγωγές αγαθών το 2021 ήταν €3.387,7 εκ. σε σύγκριση με €2.746,6 εκ. το 2020, σημειώνοντας αύξηση 23,3%. Το έλλειμμα του εμπορικού ισοζυγίου ήταν €5.338,6 εκ. το 2021 σε σύγκριση με €4.895,5 εκ. το 2020.

Η Ευρωπαϊκή Ένωση ήταν η κύρια πηγή προμήθειας αγαθών προς την Κύπρο με μερίδιο €5.704,9 εκ. επί των συνολικών εισαγωγών, ενώ οι εισαγωγές από τις υπόλοιπες ευρωπαϊκές χώρες ήταν €652,5 εκ. κατά το 2021. Οι εισαγωγές από τις υπόλοιπες χώρες του κόσμου ήταν €2.368,9 εκ.

Οι εξαγωγές προς την Ευρωπαϊκή Ένωση ανήλθαν σε €939,4 εκ., ενώ οι εξαγωγές προς τις υπόλοιπες ευρωπαϊκές χώρες ήταν €425,7 εκ. κατά το 2021. Οι εξαγωγές προς τις υπόλοιπες χώρες του κόσμου ήταν €2.022,6 εκ.

Η ετήσια έκθεση είναι διαθέσιμη δωρεάν στην πύλη της Στατιστικής Υπηρεσίας, κάτω από το υπόθεμα Εξωτερικό Εμπόριο, στο μέρος Εκδόσεις.

**ΜΕΘΟΔΟΛΟΓΙΚΕΣ ΠΛΗΡΟΦΟΡΙΕΣ**

**Στατιστική Αξία**

Η στατιστική αξία είναι η αξία των αγαθών κατά τη στιγμή και στον τόπο όπου τα αγαθά διασχίζουν τα σύνορα της Κύπρου.

**Εγχώρια Παραγόμενα και Ξένα Προϊόντα**

**Εγχώρια παραγόμενα προϊόντα** είναι τα εμπορεύματα που παράγονται εξ’ ολοκλήρου στην Κύπρο ή εμπορεύματα που παράχθηκαν σε άλλη χώρα αλλά πραγματοποιήθηκε εντός Κύπρου η τελευταία οικονομικά ουσιαστική μεταποίηση ή επεξεργασία που οδήγησε στην κατασκευή νέου προϊόντος ή αντιπροσωπεύει σημαντικό στάδιο της διαδικασίας κατασκευής. Προϊόντα τα οποία αρχικά είχαν εισαχθεί και έτυχαν επιδιόρθωσης ή άλλης μη σημαντικής διαδικασίας η οποία δεν τα αλλάζει ουσιαστικά δεν καθορίζονται ως εγχώρια.

**Ξένα προϊόντα** είναι τα εμπορεύματα που παράχθηκαν σε άλλη χώρα εκτός Κύπρου και τα παράγωγα εμπορεύματα τα οποία έτυχαν σημαντικής επεξεργασίας σε χώρα εκτός Κύπρου η οποία τους απέδωσε την καταγωγή στην εν λόγω χώρα.

**Εμπορικός Εταίρος**

Οι **ενδοενωσιακές εξαγωγές** και οι **εξαγωγές προς τρίτες χώρες** καταρτίζονται με βάση το Κράτος Μέλος της ΕΕ και τη χώρα τελικού προορισμού αντίστοιχα, δηλ. το τελευταίο κράτος στο οποίο, κατά τη στιγμή της εξαγωγής, είναι γνωστό ότι αποστέλλονται τα εμπορεύματα.

Ως εμπορικός εταίρος για τις **εισαγωγές από τρίτες χώρες** νοείται η χώρα καταγωγής των εμπορευμάτων, δηλ. η χώρα στην οποία τα εμπορεύματα παράγονται εξ’ ολοκλήρου. Ένα εμπόρευμα, στην παραγωγή του οποίου εμπλέκονται δύο ή περισσότερες χώρες, κατάγεται από τη χώρα στην οποία συντελέστηκε η τελευταία, οικονομικά ουσιαστική μεταποίηση ή επεξεργασία που οδήγησε στην κατασκευή νέου προϊόντος ή αντιπροσωπεύει σημαντικό στάδιο της διαδικασίας κατασκευής.

Ως εμπορικός εταίρος για τις **ενδοενωσιακές εισαγωγές** νοείται το Κράτος Μέλος προέλευσηςτων εμπορευμάτων.

Το Ηνωμένο Βασίλειο περιλαμβάνεται στο εμπόριο με τρίτες χώρες. Οι εισαγωγές από το Ηνωμένο Βασίλειο καταγράφονται βάσει της χώρας προέλευσης μέχρι τις 31 Δεκεμβρίου 2020. Από τον Ιανουάριο 2021 και εντεύθεν, όσον αφορά το εμπόριο με την Βόρειο Ιρλανδία οι εισαγωγές καταγράφονται βάσει της χώρας προέλευσης ενώ για το εμπόριο με το Ηνωμένο Βασίλειο (εξαιρουμένης της Βορείου Ιρλανδίας) οι εισαγωγές καταγράφονται βάσει της χώρας καταγωγής. Για αυτούς τους λόγους, τα στατιστικά στοιχεία εισαγωγών από το Ηνωμένο Βασίλειο δεν είναι απόλυτα συγκρίσιμα με αυτά των άλλων τρίτων χωρών, για τις περιόδους πριν και μετά το τέλος του 2020.

***Για περισσότερες πληροφορίες:***

Πύλη Στατιστικής Υπηρεσίας, υπόθεμα [Εξωτερικό Εμπόριο](https://www.cystat.gov.cy/el/SubthemeStatistics?s=36)

[Εκδόσεις](https://www.cystat.gov.cy/el/PublicationList?s=36)

[Μεθοδολογικές Πληροφορίες](https://www.cystat.gov.cy/el/MethodologicalDetails?m=2189" \o "Μεθοδολογικές Πληροφορίες - Εξωτερικό Εμπόριο" \t "_blank)

**Οι Προκαθορισμένοι Πίνακες σε μορφή Excel περιλαμβάνουν στοιχεία μέχρι και τον Δεκέμβριο 2022. Για τον Ιανουάριο 2023 και μετέπειτα, η ενημέρωση γίνεται μόνο στη Βάση Δεδομένων CYSTAT-DB.**

*Επικοινωνία*

Ιωάννα Λεοντίου: Αρ. Τηλ: +357 22 605122, Ηλ. Διεύθυνση: ileontiou@cystat.mof.gov.cy